AlexejDobrolubov/national_council_slovak_2010 huggingface dataset:
33. schôdza NR SR - 5.deň - A. dopoludnia
Dátum: 2025-04-01
Poslanec: Jurík, Beáta (PS)
Druh vystúpenia: Vystúpenie s faktickou poznámkou

54. Ďakujem za slovo. Ja sa priznám, že ja dnes tak trochu žasnem, lebo sme sa najskôr od jedného sociálneho demokrata pána poslanca Šimka dozvedeli, že chudoba tu nebola, kým prezident Zelenskyj nezastavil plyn a že teda zmizne, keď sa opäť obnoví, no a teraz tu máme návrh od ďalšieho sociálneho demokrata pána ministra Tomáša, ktorého cieľom je zobrať tým, ktorí už teraz nič nemajú, pretože, a to hovoria dáta, zo sociálnych dávok sa nežije, z nich sa len prežíva. A my ešte týmto ľuďom, teda my, vláda vraj sociálnych demokratov ide zobrať. A za toto by sa skutočne nehanbila žiadna pravicová ani krajne pravicová vláda v inej krajine, a dokonca si dovolím povedať, že by to robili menej nápadne, ako sa to robí tu, lebo tie intencie boli priznané aj na samotnej tlačovej besede, ktorá tento návrh odprezentovala. A to je jeden z dôvodov, prečo sa ľudia ako ja aj hanbia hovoriť, že sú sociálni demokrati, no ale čo už. Iren, ty si spomínala dve ľudské práva, jedným bolo právo na prácu, no to tento návrh negarantuje, a, naopak, právo na život, ktorý ide ešte obmedzovať. Tak to je skutočne nielen smutné, ale aj nebezpečné. Nehovoriac o tom, že by sme mali hovoriť o dôstojnom živote a ten dôstojný život skutočne niektorým ľuďom, minimálne teda tým, ktorí žijú vo vylúčených komunitách, tento štát určite negarantuje, práve naopak. A padlo tu také, že však tí ľudia majú na výber, oni môžu ísť do práce. No ja by som chcela vidieť, že ako môže človek, ktorý sa narodí do prostredia viacgeneračnej chudoby, ktorý chodil do školy, do akej chodil, ktorý žije niekde vo vylúčenej komunite niekoľko kilometrov od prvej obce, ktorý sa nemá ako dostať do práce, nehovoriac teda o tom, že ho tam nezamestnajú už len z dôvodu jeho teda chýbajúceho vzdelania, praxe, skúseností, tak ako má tento človek na výber? No skutočne nemá. A my ho za to, kde sa narodil, ešte aj trestáme. Tak to je skutočná hanba, pán minister!
33. schôdza NR SR - 5.deň - A. dopoludnia
Dátum: 2025-04-01
Poslanec: Jurík, Beáta (PS)
Druh vystúpenia: Vystúpenie s faktickou poznámkou

26. Ďakujem. Ja taktiež budem reagovať na tú časť s ľudskými právami, pretože áno, ja mám skutočne za to, že právo na bývanie je ľudské právo, od ktorého sa odvíjajú potom aj ďalšie práva, pretože bývanie samo osebe, to nie je len nejaký komerčný tovar, pretože napríklad aj ten chlieb potrebujete mať kde zjesť. Zároveň sa to, sa od tohto práva odvíjajú ďalšie, ako napríklad právo na zdravie, právo na vzdelávanie. Ale ja skutočne nevidím, že ako chránime ľudské práva alebo teda k akému porušeniu ľudských práv by mohlo dôjsť, ak by sme nezbierali tieto dáta bez toho, že sa teda obsahovo zameriame na to, že ako ideme nastaviť tú energopomoc. A ja by som vám len chcela teda pripomenúť ten náš návrh zákona a ja dúfam, že keď už ho neschválite, lebo predpokladám, že to sa stane, však nie som naivná, tak aspoň sa teda ním inšpirujete a využijete možno potom teda aj tieto dáta, ktoré sa budú zbierať na to, aby ste nastavili jeho fungovanie, ale ten návrh, ktorý sme podali my, tak by poberalo niečo cez pol milióna ľudí, z toho viac ako 300-tisíc ľudí žijúcich pod hranicou rizika chudoby, čo je takmer 50 % opäť raz všetkých ľudí žijúcich pod hranicou rizika chudoby. A toto by teda malo, takýmto spôsobom koncipovaný návrh by pomohol nielen teda ľuďom, ktorí sú v núdzi, ľuďom, ktorí sa pohybujú na hranici chudoby a ktorí nemajú v súčasnej dobe nárok na príspevok na bývanie, pretože tento je zatiaľ viazaný na situáciu hmotnej núdze, ale aj na tie rodiny, ktoré sú zasiahnuté práve energetickou chudobou. A ono možno sa to zdá, že bude to stáť, samozrejme, nejaké milióny, takto koncipovaný príspevok, avšak zároveň to pôsobí na prevenciu bezdomovectva a dáta ukazujú, že to je oveľa, oveľa lacnejšie, ako riešiť to potom.
23. schôdza NR SR - 3.deň - A. dopoludnia
Dátum: 2024-11-28
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

42. Ďakujem za slovo aj za vystúpenie kolegyne. Niektorí kolegovia hovorili, že sa čudujú a normálne že sa im obočie dvíha nad tým, čo súčasná vláda robí, ale ja nechápem, že prečo sa čudujete. Však čo tu predvádza súčasná vláda, tak je úplne jasné, na ktorej strane dejín chcú stáť. To, čo robia momentálne Ukrajincom, na čo upozornila kolegyňa, však oni si vybrali stranu. Tu poslanec, europoslanec súčasný Blaha chodí do Ruska a do Moskvy. Tu Robert Fico sa ide pokloniť Putinovi do Moskvy. Však jasné, tak oni chcú zobrať tú podporu tým Ukrajincom. Aby sme sa nečudovali, keď ich budú ešte vyháňať zo Slovenska, aby tomu Putinovi tam mohli povedať, že ako oni zatočili s tými Ukrajincami. Toto je vizitka súčasnej vlády, nech sa páči. (Potlesk.)
23. schôdza NR SR - 2.deň - B. popoludni
Dátum: 2024-11-27
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

108. Čo súčasná vláda dokázala za vyše roka svojho pôsobenia, tak to zhodnotia hlavne občania Slovenskej republiky, keď si spomenú na všetky vaše sľuby, ktoré ste im dali pred voľbami. Sľub o lacnejších potravinách. A viete, čo sa stalo za posledný rok? Za posledný rok na Slovensku zdraželi potraviny naviac spomedzi všetkých krajín Európskej únie. Jedine Lotyšsko nás predbehlo, ale inak sme úplne že na spici. A susedné Česko dokázalo zlacnieť potraviny. Tam skončil váš sľub o lacnejších potravinách. Najväčšie zdražovanie potravín spomedzi všetkých európskych krajín. Že budú lacnejšie energie. Ja teraz čítam, že sa idú energie zastropovať. Elektrická energia, plyn, neviem čo, lacnejšie nebudú, lebo viete čo? Ich stropujete na takých úrovniach, ako ich vybavil ten Matovič, ktorého ste kritizovali, a mali ste oblepené bilbordy po celej krajine, že budú lacnejšie energie. Ľuďom ste zvýšili dane, zvýšili ste im odvody, 900 poplatkov, siahli ste im na dôchodky v II. pilieri, zrušili ste rodičovský dôchodok, znížili ste, alebo aj zrušili ste podporu rodinám a podporu deťom. Toto je vaša vizitka, ale členovia vlády si zvýšili plat o päťtisíc eur v čistom mesačne. Premiérovi ste schválili doživotnú rentu a teraz idete doživotnú rentu schvaľovať aj prokurátorovi. A ja sa mu normálne, sa mu čudujem, že nevystúpi a nepovie, že viete čo, to je trochu moc, lebo nikde v Európe takáto vec sa nedeje. Nikde v Európe generálny prokurátor nemá doživotnú rentu za štyri odpracované roky, doživotná rent nie je nikde. To je neporovnateľné, to je absolútne, to je z ríše snov. A tu by som očakával, že niečo ste sľúbili ľuďom, ale zatiaľ na nich oriete a sebe dopriavate amnestie a prachov plné vrece. (Potlesk.)
22. schôdza NR SR - 11.deň - B. popoludni
Dátum: 2024-11-07
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

86. Ďakujem. Úplne súhlasím s vystúpením ktoré si mal, pán poslanec Matovič. Hovoril si o tom napríklad, ako si ja robím porovnávacie nákupy na Slovensku a v Poľsku v tom istom reťazci tých istých potravín, presne to isté zloženie každý mesiac, už šesť mesiacov po sebe chodím nakupovať ten istý nákup na Slovensku a do Poľska presne v rovnaký čas. A presne ako si hovoril, bol aj mesiac, kedy Slováci nakupovali o 65 % drahšie potraviny, tie isté, úplne tie isté potraviny ako Poliaci v tom istom obchode. A to je presne to, čo, čo tých Slovákov proste kvári, že zvolili vládu, ktorá im sľubovala lacnejšie potraviny, ale táto vláda na tento svoj sľub kašle, absolútne nič preto neurobili. Robia si analýzy, v ktorých hovoria, že áno, Slováci nakupujúci najdrahšie spomedzi všetkých okolitých krajín a to je všetko. Ani jeden minister z Pellegriniho strany HLAS, zo strany, ktorá vylepila bilbordy po celom Slovensku v predvolebnej kampani, že budú lacnejšie potraviny, preto nič neurobil. Ani jeden minister zo strany SMER, ktorej predseda ukazoval rožok a maslo a šibrinkoval s ním na tlačovke v predvolebnej kampani, nič pre to neurobili. Jediné, čo táto vláda dokázala, je ľuďom brať. Ľuďom brať tie výhody, ktoré im pomohli prekonávať krízy, ktoré boli v minulých rokoch, áno, bola aj inflačná kríza, ale práve vďaka príspevku na deti aj daňovému bonusu boli rodiny schopné prežiť tieto všetky krízy tak, že dokonca mali o niečo viac peňazí ako predtým. A to predsa na Slovensku chceme, aby sa rodiny, základné stavebné jednotky tohto štátu, mali dobre.
22. schôdza NR SR - 11.deň - B. popoludni
Dátum: 2024-11-07
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

80. Ďakujem za slovo. Vďaka za vystúpenie, Jozef. Presne to aj si to pomenoval, že klamstvo je ich pracovná metóda, klamú ráno, klamú na obed, klamú večer a nielen v tomto prípade, lebo naozaj trčí z toho, že je to pomoc kamarátom, že je to pomoc a kšeft, z ktorého budú milióny a miliardy eur. A takisto ako klamali pri tom, že keď Fico hovoril, že nebude sa rušiť nič z toho, čo ľudia majú a nakoniec im zobrali všetky výhody. Alebo že bol odporcom zvyšovania daní celú svoju politickú kariéru a nakoniec dvíha dépeháčku. Alebo že Dankovi mama odtrhne hlavu, keď zrušia rodičovský dôchodok, nakoniec ho zrušili, alebo že nezdvihnú ceny za diaľničné známky, nakoniec zdvihli, alebo že dépeháčka z 20 na 19 %, Fico hovoril, že to je len darovanie stoviek miliónov eur reťazcom a nakoniec to sám robí. A takto môžme pokračovať aj do roku 2022, keď hovoril, že vláda sa nestará o zdravotníctvo, keď bolo 2 200 výpovedí lekárov, teraz má 3 200 a pribúdajú a nestará sa o tých zdravotníkov, nestará sa o tých lekárov, zdravotníctvo padá. A toto je pracovná metóda Roberta Fica a pracovná metóda SMER-u, klamať ráno, na obed a večer.
19. schôdza NR SR - 14.deň - A. dopoludnia
Dátum: 2024-10-03
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

166. Ako si hovoril, dnes bolo zverejnené porovnanie dane pre právnické osoby s našimi okolitými krajinami. Ako to vyzerá? V Maďarsku 9 %, v Poľsku 19 %, v Česku 21 % a na Slovensku aj s vašou transakčnou daňou 27,3 %. Tak ja sa vám pýtam, keď to idete teraz schváliť, kam pôjdu tie firmy, keď si budú vyberať krajinu. Pôjdu do Maďarska, ktorá má 9 %, do Poľska, 19, alebo do Česka, 21, alebo si povedia, že idem sa ja seba trýzniť na to Slovensko, 27,3-percentná daň? Takže, vážení občania, čaká vás historicky najvyššia DPH, berú vám peniaze na vaše deti, berú vám rodičovské dôchodky, budete platiť za plyn o 30 % viac, o stovky eur navyše budete platiť za plyn, budete platiť o 50 % viac za nedokončené diaľnice. Platy vám už rásť nebudú, pretože firmy vám to spočítajú, to, čo im teraz idú schváliť, tie zvýšené dane. A ešte sa budete báť, aby váš zamestnávateľ neodišiel zo Slovenskej republiky do inej krajiny. Nastáva Ficova drahota. Sebe zvýšili platy a vás zoderú z kože. (Potlesk.)
19. schôdza NR SR - 14.deň - A. dopoludnia
Dátum: 2024-10-03
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

144. Hovoríte o centíkoch, že po centíkoch vyberú peniaze od ľudí, ale to tak nie je. My sa tu nebavíme o centíkoch, my sa tu bavíme o tom, že súčasná vláda ide vybrať od ľudí 2,7 mld. eur. To je 500 eur od každého občana, či je to nemluvňa, pracujúci alebo dôchodca, 500 eur od každého jedného občana! Žiadne centíky, žiadne centíky! A to, čo povedal k transakčnej dani na výbore pán Muňko, keď som upozorňoval na to, že budú odchádzať firmy a že Slovensko nebude konkurencieschopné v porovnaní s ostatnými krajinami, viete, čo povedal pán Muňko? Pán Muňko povedal, že tie firmy nikam nepôjdu a budem ho citovať: „U nás sú najnižšie mzdy, takže nikto nepôjde od nás, lebo by musel ďaleko viac vyplácať každej jednej krajine.“ A toto je pohľad SMER-u sociálnej demokracie – ľudia aby mali čo najnižšie mzdy, aby hrdlačili, aby sa im nezvyšovali mzdy, pretože podnikatelia budú zdanení tak, že žiadne mzdy sa tu dvíhať nebudú. A tak ako sa priznal pán Ľupták dneska, ktorý pozval matku siedmich detí na výbor, pozval ju tam, aby povedala o svojich trápeniach, a sa im tam... sa je tam vysmiali do očí, kde minister jej hovoril, že ho to nezaujíma, že kto vy ste, kto ste, čo ste mi to tu prišli rozprávať , že vypočula od pána poslanca Karasa, že sa znižuje dépehačka na noviny s erotickým obsahom, na to milióny sú, ale milióny na rodiny s deťmi nie sú, to si vypočula. A keď tam jeden človek namietal, že spotrebná daň z vína je nula percent, tak minister, minister financií pred touto matkou povedal, že daň z vína je nedotknuteľná, že na to nie je v parlamente vôľa, to sa teda meniť nebude! Víno, nahotinky v bulvári, to zaujíma sociálnu demokraciu, ale rodiny a pracujúci v žiadnom prípade. (Potlesk.)
19. schôdza NR SR - 14.deň - A. dopoludnia
Dátum: 2024-10-03
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

34. Ďakujem. Pán Ľupták, ďakujem, že ste sa priznali k tomu, že naozaj ste povedali o tých nábojoch, že keď sú za peniaze, tak je to v poriadku, že idú na tú Ukrajinu. Viete, ja som si nepostavil kampaň na tom, že ani náboj na Ukrajinu . Ja som to nerobil. Ja to vyčítam vám, pretože vy ste klamali svojich vlastných voličov, ako idete zabezpečovať mier, a na konci sme líder vo vyvážaní zbraní na Ukrajinu. Prosím vás, pán Ľupták, boli sme na rovnakom výbore, tá pani tam trpezlivo sedela. Áno, bola sklamaná aj z vás, musím povedať a trpezlivo tam sedela a počúvala o víne. Je to pravda? Že spotrebná daň je 0 % a minister povedal, že s tým sa nič nebude robiť, lebo nie je vôľa v parlamente, moja drahá? Je pravda, že idete znižovať dépeháčku na 5 % na noviny s erotickým obsahom? Je to pravda. Pani matka, ktorá tam prišla, tak bola zahriaknutá v polovici vety pánom ministrom. Keby mal slušnosť, ochotu a úctu k takej žene, tak ju nechá dorozprávať a potom sa jej slušne opýta, a nie v polovici vety ju zahriakne: „ A vy ste kto?! Vy ste odkiaľ?! Kto ste, prosím vás?“ Tá pani, však ste ju videli, aká bola z toho zľaknutá, však nevedela ani pokračovať. Toto je úcta k ženám? Toto je úcta k ženám, ktoré vychovávajú deti, ďalšiu generáciu nášho národa? A potom si ju ako pán minister vypočul? Povedal, to ho nezaujíma, môžte ísť preč. (Reakcia z pléna.) Pán Ľupták, ja som nepopísal nič iné, len to, čo sa na tom výbore stalo. A vy dobre viete, že to tak bolo. A je to na zázname, môžte si ten záznam pozrieť. Ďakujem ostatným.
19. schôdza NR SR - 14.deň - A. dopoludnia
Dátum: 2024-10-03
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

4. Ďakujem za slovo. Máš pravdu v tom, ako si hovoril, že sa znižuje daňový bonus na dieťa. Presne tak, deťom nad 18 rokov, alebo teda dospievajúcim, dospelým ľuďom, ktorí sú ale stále deťmi svojich rodičov, znižuje súčasná vláda daňový bonus z 50 eur na nulu, a to je presne, na čo poukazuješ, že nezachováva dokonca ani to, čo mali oni pôvodne. Vždy, aj za predchádzajúcich vlád, aj za vlád SMER-u mali deti nad 18 rokov a študenti aspoň nejaký daňový bonus. Myslím, že to bolo naposledy na úrovni 22 eur, kým sa to potom nezvýšilo na 50. A toto je to, čo, kvôli čomu tiež budú vlastne deti odchádzať na štúdium niekam inam, niekam, kde ostatné krajiny prejavujú záujem o šikovných, mladých ľudí aj o šikovných Slovákov a dokážu im dať dokonca aj lepšie štipendium. Čiže to je to, čo ty si správne pomenoval a zároveň hovoríš aj o tej chudobe, ktorá nastáva. A ja neviem, či ste si všimli, možno aj pán minister nech si pozrie, INES vydalo takú grafiku s porovnaním všetkých okolitých krajín, aká je daň z príjmu pre právnické osoby, a z toho vyplýva, že my sme brutálne nekonkurencieschopní pomedzi, keď sa porovnáme s tými ostatnými, okolitými krajinami. Čiže to tiež nastane, že buď tie firmy budú odchádzať, alebo bude tlak na mzdy zamestnancov, ktorí nebudú zarábať toľko, koľko by mohli, pretože tie firmy budú bojovať samé či už so zvýšenou daňou z príjmu na 24 %, alebo s transakčnou daňou, teda z finančných transakcií.
19. schôdza NR SR - 13.deň - B. popoludni
Dátum: 2024-10-02
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

91. Ďakujem za slovo. Pani kolegyňa spomínala, že je dvojnásobná matka a spomínala vlastne aj rodiny, ktoré sú napríklad s jedným rodičom, a to je to, čo sa vlastne aj v tomto lex ožobračovacom zákone ruší, a to je daňový bonus na deti, ktorý zasiahne práve tieto rodiny. A nehovorím to ja a nehovoria to politici len, ale hovorí to napríklad aj Rada pre rozpočtovú zodpovednosť, ktorá vydala publikáciu, veľmi odporúčam si ju pozrieť, nevyšla v slovenskom jazyku, ale v anglickom pred pár mesiacmi a hodnotí dopad inflácie a dopad jednotlivých ťažkých vecí, ktoré sa stali počas vypuknutia vojny na Ukrajine a mali dopad na obyvateľstvo, a hodnotí, ako prežívali tieto krízy rodiny. A hodnotí, že práve týmto rodinám pomáhal tento daňový bonus na dieťa a najviac pomáhal, samozrejme, tým rodinám, ktoré sú najviac postihnuté chudobou, a to sú jednorodičové rodiny, kde napríklad matka sa stará o dve deti. A to, čo robí súčasná vláda a súčasný minister, je, že napríklad pokiaľ tá matka má dve deti maloleté, maličké deti, tak príde o 80 eur mesačne, čo je 960 eur ročne! Ale ak táto matka má napríklad dvoch tínedžerov, tak príde až o 180 eur mesačne a teda o 2 160 eur ročne! A pokiaľ má aj nejakého vysokoškoláka, na ktorého dostávala aspoň tých 50 eur, tak po novom dostane absolútnu nulu! A to je to, čo prehĺbi chudobu. A to je to, čo spôsobuje táto vláda. To nie sú len dépeháčky, ktoré zdvihnú, to ešte budú mať ďalšie efekty. Pri daňovom bonuse na deti ošklbú tie rodiny o obrovské peniaze a prehĺbia ich chudobu.
19. schôdza NR SR - 13.deň - A. dopoludnia
Dátum: 2024-10-02
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

28. Ďakujem. Jozef, pekne si pomenoval to vymaľovanie konsolidácie. Tak pán minister to teda vymaľoval statočne. Je to také ťažko uchopiteľné a také abstraktné dielo, stále sa meniace. Každý jeden deň nové daňové sadzby, dneska bude koaličná rada, zajtra si vypočujeme nejaké nové úpravy celej konsolidácie. Čiže je to skôr taká maľovaná kakofónia, by som povedal. A s tým súvisí aj ten amaterizmus, ktorého sme svedkami. Včera som poukázal na to, že tuto pán minister pred dvomi týždňami hovoril, ako teda on ide zaviesť odvod pre energetické spoločnosti, a on, si predstav, normálne po dvoch týždňoch zistil, že sa to nedá. A viete, kto za to môže? Tie predchádzajúce vlády. Tie predchádzajúce vlády za to môžu, že on si neprečítal, že sa to nedá, a že ministerka Saková, ktorá už mesiace dozadu hovorí, že to memorandum s tými energetickými spoločnosťami, ona ho ide prerokovať, ona ho chce iné, ona ho chce proste zmeniť, tak, samozrejme, nebola schopná doteraz nič urobiť a pán minister si nevšimol, že keď robí konsolidáciu, tak by si mal možno aj niečo prečítať a možno zistiť, ako to v skutočnosti je, pred tým, ako príde na tlačovku, začne hovoriť, ako tým energetickým spoločnostiam dá ten odvod, lebo majú vysoké zisky, ale keď sa príde na to, že domáca úloha nie je spravená, že pán minister si to neprečítal, že nikto na ministerstve si to nevšimol, že je to neschopnosť a amaterizmus, tak kto za to môže? Predchádzajúce vlády. Ešte aj Radičová podľa mňa. Normálne aj Iveta Radičová, aj Dzurinda, všetci môžu za to, že nevie pán minister normálne konsolidáciu nakresliť. A rok tam je a nevie zmeniť to memorandum a nevie a nevie ani, čo je v ňom napísané. To je perfektné! (Potlesk. Reakcia navrhovateľa.)
33. schôdza NR SR - 5.deň - A. dopoludnia
Dátum: 2025-04-01
Poslanec: Jurík, Beáta (PS)
Druh vystúpenia: Vystúpenie s faktickou poznámkou

16. Ďakujem za slovo, pán predsedajúci, a ďakujem aj tebe, pán kolega, za tvoj príspevok. Ty si tam spomínal to, že teda mal by byť už konkrétny obsahový zákon v šuplíku. No, ja len takú malú nápovedu, že on je v šuplíku už od roku 2021, kedy sme prvýkrát predkladali prostredníctvom nášho vtedy jediného poslanca Tomáša Valáška návrh zákona o úhrade nákladov na bývanie, a práve takýto zákon je skutočne tou adresnou pomocou, adresnou energopomocou. My sme ho vlastne koncipovali tak, že je podobný tej českej úprave, ale však podobné úpravy majú aj v Poľsku alebo vo Francúzsku. Zohľadňuje sa čistý príjem v domácnosti a náklady na bývanie a ja si myslím, že na to netreba žiadnu raketovú vedu ani vymýšľať neviem aké, neviem aké veci na to, aby teda táto pomoc bola adresná, pretože vravím, tento návrh zákona tu máme. A my sme ho vtedy predkladali niekoľkokrát. Ešte vtedy sa, myslím, všetci sociálni demokrati z vtedajšej opozície zdržali. Našli sme tento adresný príspevok na bývanie, ktorý by teda nebol viazaný na hmotnú núdzu, aj v programovom vyhlásení vlády, v kampaňových programoch niekoľkých strán a viac ako rok po tom, čo sme sem nastúpili, tento príspevok stále nie je schválený. My sme ho pritom predkladali aj toto volebné obdobie dvakrát. Budeme o ňom opäť hlasovať dnes o jedenástej, takže nemusíme nič vymýšľať, stačí, keď schválime tento návrh, ktorý je takou adresnou pomocou, akú potrebujeme. A ja verím tomu, že potom sa dá upraviť aj na základe možno tých pozbieraných dát, ktoré teda tento zákon, ktorý tu dnes máme, má za úlohu zbierať. Takže netreba nič vymýšľať, áno, v šuplíku, dokonca na zlatom podnose tu ten návrh zákona máte. Ďakujem.
33. schôdza NR SR - 4.deň - A. dopoludnia
Dátum: 2025-03-28
Poslanec: Jurík, Beáta (PS)
Druh vystúpenia: Vystúpenie v rozprave

155. Ďakujem pekne za slovo, pán predsedajúci. Návrh zákona o pomoci osobám zažívajúcim násilie a o zmene a doplnení niektorých zákonov v znení neskorších predpisov, ďalej iba zákon o pomoci osobám zažívajúcim násilie, predkladám spoločne s kolegyňami Luciou Plavákovou a Zuzanou Števulovou. Cieľom tejto navrhovanej úpravy je zabezpečiť právny rámec, ktorý efektívne chráni osoby pre rôznymi formami rodovo podmieneného násilia a dopomôže vytvoriť bezpečné prostredie offline aj online a zároveň zabezpečí spravodlivosť pre osoby, ktoré násilie zažili alebo zažívajú. Ďakujem, skončila som a zároveň sa hlásim ako prvá do rozpravy.
33. schôdza NR SR - 4.deň - A. dopoludnia
Dátum: 2025-03-28
Poslanec: Jurík, Beáta (PS)
Druh vystúpenia: Vystúpenie

129. Ďakujem pekne za slovo, pán predseda. Vážené kolegyne, vážení kolegovia, ja sa tak trochu aj hanbím, že tu dnes stojím, 28. marca, po tom, čo sme s kolegyňami predložili toto uznesenie 25. novembra 2024, a teda stojím tu štyri mesiace, štyri mesiace po Medzinárodnom dni eliminácie násilia na ženách, ku ktorému je toto uznesenie. Pritom sme vás žiadali, aby ste ho zaradili do programu tej decembrovej schôdze, a ja si myslím, že keď už sa nevieme zhodnúť na tom, že ideme odsúdiť násilie na ženách, na tom, čo sa deje ženám na celom Slovensku, skutočne od Bratislavy cez Humenné po Sninu, aj vašim partnerkám, dcéram, susedám, kolegyniam, kolegyniam zdôrazňujem, tak ja už potom neviem. A vlastne sa aj tak trochu čudujem, že sa ešte čudujem, napríklad aj po tom, čo predviedli vaši kolegovia a kolegyne na ľudskoprávnom výbore, keď jednoducho toto uznesenie zmietli zo stola bez toho, že by k nemu prebehla akákoľvek diskusia. Pritom predsedníčka ľudskoprávneho výboru ich vyzývala, že však povedzte k tomu niečo, aké máte výhrady, aké slová tam chcete zmeniť, s čím nesúhlasíte , sme, samozrejme, otvorené diskusii, ale iba tam tak potichu sedeli a potom sa všetci veľmi farizejsky zdržali. A ja teda chápem, že nie každý sa vie ku všetkému vyjadriť, ale tak sa tak pýtam sama seba, že načo tu potom sedíme. A ja som si potom povedala, že keď budem teda prezentovať toto uznesenie v pléne, tak skutočne pôjdem bod po bode a budem sa vás pýtať, že s čím tam nesúhlasíte, aj keď teda si myslím, že asi k tomu neprebehne, žiaľ, žiadna diskusia. Aj preto by som vás poprosila, pán predseda, hlásim sa do rozpravy ako prvá a skutočne rozoberme si spolu, prosím vás, ak teda máte o to záujem, každý bod a dohodnime sa nejakým spôsobom, že či s tým súhlasíte, alebo nie, kde máte politický problém napríklad, ak je tam teda nejaký problém, a čo z toho nemôžte podporiť. Ďakujem.